Päättäjäisilta lähestyy – poliisi muistuttaa huoltajia: sovi pelisäännöt ja ole tavoitettavissa

Koulujen päättäjäisiä juhlitaan pian, ja viranomaiset tekevät Etelä-Karjalassa yhteistyötä nuorten turvallisen illan varmistamiseksi. Poliisi ja muut viranomaiset muistuttavat huoltajia sopimaan lastensa kanssa pelisäännöistä etukäteen ja olemaan tavoitettavissa päättäjäisillan aikana.

Lappeenrannan alueen nuorille etenkin linnoituksen alue on tuttu ja suosittu paikka, jossa juhlistaa lukuvuoden päättymistä kavereiden kesken. Nuorten kokoontuessa isommissa porukoissa, korostuu tarve aikuisten huolenpidolle turvallisuuden takaamiseksi.

− Huoltajat ovat vastuussa huollettavistaan myös juhlailtoina. Olisikin erittäin suotavaa saada huoltajia mukaan jalkautumaan nuorten keskuuteen nuorisotyöntekijöidemme sekä vapaaehtoisten ohella illanvieton turvaksi, toivoo Lappeenrannan kaupungin nuorisotoimenjohtaja Kimmo Hölkki.

Imatralla on Walkers-auto liikkeellä lauantai-iltana 30. toukokuuta.

− Walkers-auton työntekijät tarjoavat nuorille matalan kynnyksen kohtaamispaikan, juttuseuraa ja tukea tarvittaessa 30.5. kello 18–02 välillä, kertoo Imatran kaupungin erityisnuorisotyöntekijä Neea Suomi.

Huoltajien tulee käydä pelisäännöt nuoren kanssa läpi ennen päättäjäisiltaa ja olla tavoitettavissa

Kaakkois-Suomen poliisista muistutetaan, että huoltajien tulee olla illan aikana tavoitettavissa.

Silloin kun nuori on ulkona juhlimassa, tulee huoltajan vastata tuntemattomasta numerosta tuleviin puheluihin, sillä poliisi tai muu viranomainen saattaa tavoitella.

Christa Björklöf, komisario

Huoltajien on myös hyvä käydä nuoren kanssa pelisääntöjä läpi ennen päättäjäisiltaa.

− On tärkeää sopia etukäteen, miten ja mihin aikaan nuori tulee kotiin sekä muistuttaa, ettei päihteet kuulu alaikäisenä juhlimiseen, kertoo hyvinvointiasiantuntija Sanna Ahtiainen Etelä-Karjalan hyvinvointialueelta.

Päihteiden käyttö alaikäisenä on laitonta. Ikärajan tarkoitus on suojata lasta vaaroilta.

− Jos alaikäisen hallussa nähdään päihteitä, ne otetaan pois ja asiasta tehdään aina lastensuojeluilmoitus. Jos nuori on täyttänyt 15 vuotta, kirjoitetaan päihteiden hallussapidosta sakko, toteaa komisario Björklöf.

Turvallisia ja hauskoja päättäjäisiä toivottaen,

Kaakkois-Suomen poliisilaitoksen poliisit
Etelä-Karjalan hyvinvointialue
Lappeenrannan kaupunki
Imatran kaupunki

Viranomaiset ovat laatineet muistilistan, joka jaetaan huoltajille myös Wilman kautta:

Muistilista huoltajille

Sovi nuoren kanssa etukäteen pelisäännöistä:

Missä, miten ja kenen kanssa lapsesi juhlii päättäreitä?

Monelta haet lapsesi kotiin? Tai mikäli lapsi liikkuu itsenäisesti, varmista kotiintulo sovittuun aikaan.

Ole tavoitettavissa illan aikana:

Pidä yhteyttä lapsesi kanssa illan aikana.

Vastaa tuntemattomasta numerosta tuleviin puheluihin – sinua saattaa tavoitella poliisi tai muu viranomainen.

Juttele nuoren kanssa päihteistä – älä osta alkoholia:

Päihteiden käyttö alaikäisenä on laitonta ja ikärajan tarkoitus on suojata lasta vaaroilta.

Jos poliisi havaitsee alaikäisen hallussa päihteitä, ne otetaan pois. Lisäksi asiasta tehdään aina lastensuojeluilmoitus. Jos nuori on täyttänyt 15 vuotta, kirjoitetaan päihteiden hallussapidosta sakko.

Älä osta nuorelle alkoholia. Alkoholin välittäminen alaikäiselle on rikos. Huoltajalta saatu päihde on aivan yhtä vaarallista nuorelle, kuin mikä tahansa muualtakin hankittu alkoholi.

Käy nuoren kanssa läpi, mistä saa tarvittaessa apua:

Ympäri vuorokauden toimiva sosiaali- ja kriisipäivystys auttaa hätä- ja kriisitilanteissa: puh. 040 651 1828

Illan aikana liikkeellä on poliisi ja muita turvallisia aikuisia, kuten nuorisotyöntekijöitä, joilta voi tarvittaessa pyytää apua.

Kaveria ei jätetä yksin!

Jos joku on hyvin päihtynyt, ohjeista nuorta soittamaan 112 tai kertomaan lähellä partioivalle poliisille tai nuorisotyöntekijälle.

Neuvo lastasi lataamaan puhelimeen 112-sovellus. Sovelluksesta näkee ohjeita erilaisia hätätilanteita varten ja esimerkiksi hätäkeskus näkee tarvittaessa nuoren sijainnin.

Lisätietoja medialle:

Kaakkois-Suomen poliisilaitos, medianumero, puh. 050 447 9646

Sanna Ahtiainen, hyvinvointiasiantuntija, Etelä-Karjalan hyvinvointialue, puh. 040 7405 527, sanna.ahtiainen@ekhva.fi

Anni Tahvanainen, etsivä nuorisotyöntekijä, Lappeenrannan kaupunki, puh. 040 680 5694, anni.tahvanainen@lappeenranta.fi

Neea Suomi, erityisnuorisotyöntekijä, Imatran kaupunki, neea.suomi@imatra.fi, p. 020 6171 161